M'għandekx għalfejn tgħir għall-ħżiena jew tixtieq tagħmilha magħhom; għax fuq id-dnewwa jaħseb moħħhom, u kliem l-għawġ joħroġ minn fommhom. Id-dar bl-għerf tinbena u bid-dehen tissaħħaħ; bl-għaqal jimtlew il-kmamar, b'kull ġid għażiż u jogħġob. L-għaref aqwa minn wieħed b'saħħtu, min għandu t-tagħlim aqwa minn dak li jiflaħ; għax bit-tmexxija għaqlija tintrebaħ il-gwerra, b'ħafna pariri tinkiseb ir-rebħa. L-għerf għoli wisq għall-iblah; f'bieb il-belt l-iblah ma jiftaħx fommu. Min jaħseb biex jagħmel id-deni, jissejjaħ bniedem tal-għawġ. Dnubiet huma ħsibijiet l-iblah, u l-arroganti jistmelluh in-nies. Jekk int tintreħa fir-riżq it-tajjeb, x'saħħa għandek fir-riżq il-ħażin? Lil min hu meħud għall-mewt eħilsu, lil min hu mkaxkar għall-qatla salvah. Jekk int tgħid: "Ma kontx naf b'dan"; taħseb li Dak, li jiżen il-qlub, ma jindunax? Dak li jgħasses fuqek, kollox jaf; Hu jrodd lil kulħadd skont għemilu. Ibni, kul l-għasel, għax hu tajjeb, u l-qtar tax-xehda, għax togħmtu ħelwa. Kun af li hekk hu l-għerf għalik; jekk issibu, jiswielek għal li ġej, u t-tama tiegħek ma tkunx fiergħa. Toqgħodx tissajja għal fejn joqgħod il-ġust, tagħmilx ħsara lil daru. Imqar jekk il-ġust jaqa' seba' darbiet , dejjem jerġa' jqum, imma l-ħżiena mill-ħsara jibqgħu mifxula. Tifraħx meta jaqa' l-għadu tiegħek, tithenniex f'qalbek meta jogħtor; jekk jara dan il-Mulej ma jifraħx bik, u lilu jneħħilu l-korla tiegħu minn fuqu. Tinkeddx minħabba l-ħżiena, u tgħirx għal min jagħmel il-ħażen; għax il-ħżiena m'għandhomx tama għal li ġej, u d-dawl tal-ħżiena għad jintefa. Ibni, ibża' mill-Mulej u mis-sultan, u teħodha qatt kontra tagħhom it-tnejn; għax għal għarrieda minnhom tiġi l-ħsara, u l-qerda li minnhom tiġi min jagħrafha? Kliem l-għorrief Dawn ukoll kliem l-għorrief: mhux sewwa żżomm ma' dak u mal-ieħor fil-ħaqq. Min lil ħati jgħidlu: "Int bla ħtija," jisħtuh il-popli, jistkerrhuh il-ġnus; imma dawk li jikkundannaw il-ħati riżqhom tajjeb, ikollhom fuqhom barka bil-kotra. Min jagħti tweġiba onesta, daqs kemm kieku jagħti bewsa fuq ix-xufftejn. Qis li xogħlok ikun f'postu, u li jkollok kollox lest għal xogħol ir-raba'; u mbagħad ibni darek. Tixhidx bla raġuni kontra għajrek, u tqarraqx bih b'xufftejk. Tgħidx: "Kif għamilli hu, nagħmillu jien ; rroddlu skont għemilu." Għaddejt ħdejn l-għalqa ta' wieħed għażżien, ħdejn l-għalqa tad-dwieli ta' wieħed bla moħħ; u rajtha kollha ħaxix ħażin, miksija kollha bil-ħurrieq, u l-ħitan tagħha mġarrfa. Ħarist lejha u qgħadt naħseb; rajtha u ħadt tagħlima: daqqa tongħos, daqqa torqod, daqqa torbot idejk biex tistrieħ; u jiġi fuqek bħal ħalliel il-faqar, u bħal wieħed armat l-għaks.